आजीवन बुन्देलखण्ड की स्वतन्त्रता, उसके स्वाभिमान के लिए संघर्ष करने वाले महाराजा छत्रसाल की अंतिम निशानी वर्तमान में उपेक्षा का शिकार है। धुबेला में उनके नाम से राजकीय संग्रहालय का उद्घाटन तत्कालीन प्रधानमंत्री जवाहरलाल नेहरू ने किया था। इसी संग्रहालय परिसर में ‘मस्तानी महल’ भी स्थित है। कहते हैं कि बाजीराव ने बंगश पर विजय प्राप्त करने के बाद यहीं आकर मस्तानी से विवाह किया था और छत्रसाल ने उनके रुकने की व्यवस्था इसी महल में करते हुए इसका नाम मस्तानी महल रखा था। इसी राजकीय संग्रहालय के पार्श्व में महाराजा छत्रसाल की पहली रानी कमलापति की स्मृति में बना समाधि स्थल है। यहाँ से लगभग एक सौ मीटर की दूरी पर महाराजा छत्रसाल की समाधि स्थित है। ये अपने आपमें आश्चर्य का विषय है कि महाराजा छत्रसाल के नाम से संचालित राजकीय संग्रहालय में उनसे सम्बन्धित विक्रमी सम्वत 1759 (सन् 1702 ई०) का ताम्रपत्र है, जिसमें उनकी उपलब्धियों, दान देने की सनद, ताम्रपत्र लिखने की तिथि एवं स्थान आदि का उल्लेख मिलता है। महाराजा छत्रसाल को चित्रांकित करती एक पेंटिंग तथा संग्रहालय के प्रांगण में आदमकद प्रतिमा भी देखने को मिलती है। इनके अतिरिक्त महाराजा छत्रसाल से सम्बन्धित किसी भी प्रकार की सामग्री इस संग्रहालय में नहीं है।